ಪಾಕಿಸ್ತಾನದಲ್ಲೂ ಕೊಹ್ಲಿಗೆ ಅಭಿಮಾನಿಗಳಿದ್ದಾರೆ – ಯೂನಿಸ್ ಖಾನ್

ನವದೆಹಲಿ: ಪಾಕಿಸ್ತಾನದಲ್ಲೂ ಟೀಂ ಇಂಡಿಯ ನಾಯಕ ವಿರಾಟ್ ಕೊಹ್ಲಿಗೆ ಅಭಿಮಾನಿಗಳು ಇದ್ದಾರೆ ಎಂದು ಪಾಕ್ ಮಾಜಿ ಆಟಗಾರ ಯೂನಿಸ್ ಖಾನ್ ಹೇಳಿದ್ದಾರೆ.

ಸಲಾಮ್ ಕ್ರಿಕೆಟ್ 2019 ಎಂಬ ಕಾರ್ಯಕ್ರಮದಲ್ಲಿ ಮಾತನಾಡಿದ ಯೂನಿಸ್, ಕೊಹ್ಲಿಗೆ ಭಾರತದಲ್ಲಿ ಮಾತ್ರವಲ್ಲದೇ ಪಾಕಿಸ್ತಾನವೂ ಸೇರಿದಂತೆ ಜಗತ್ತಿನ ಎಲ್ಲಾ ಭಾಗದಲ್ಲೂ ಅವರನ್ನೂ ಪ್ರೀತಿಸುವ ಅಭಿಮಾನಿಗಳು ಇದ್ದಾರೆ ಎಂದು ಮೆಚ್ಚುಗೆ ವ್ಯಕ್ತಪಡಿಸಿದ್ದಾರೆ.

2015ರ ವಿಶ್ವಕಪ್‍ನಿಂದ ಕೊಹ್ಲಿ ಅವರು ಅತ್ಯುತ್ತಮ ಲಯದಲ್ಲಿದ್ದಾರೆ. ಸಚಿನ್ ತೆಂಡುಲ್ಕರ್ ನಂತರ ಅತೀ ಹೆಚ್ಚು ಶತಕಗಳನ್ನು ಭಾರಿಸಿರುವ ಕೊಹ್ಲಿ ನೇತೃತ್ವದ ಭಾರತ ತಂಡ ಎಲ್ಲಾ ವಿಭಾಗದಲ್ಲೂ ತುಂಬ ಬಲಿಷ್ಠವಾಗಿದೆ. ಹಾಗಾಗಿ ಅನೇಕ ಯುವ ಪಾಕಿಸ್ತಾನಿ ಆಟಗಾರರು ವಿರಾಟ್ ಕೊಹ್ಲಿಯಂತೆ ಆಡಲು ಬಯಸುತ್ತಾರೆ ಮತ್ತು ಅವರಂತೆ ಸದಾ ಫಿಟ್ ಆಗಿರಲು ಪ್ರಯತ್ನ ಪಡುತ್ತಾರೆ ಎಂದು ಹೇಳಿದ್ದಾರೆ.

ಕೊಹ್ಲಿಯ ಬಗ್ಗೆ ಮೆಚ್ಚುಗೆಯ ಮಾತನಾಡಿದ ಯೂನಿಸ್ ಖಾನ್, “ಕೊಹ್ಲಿಯನ್ನು ಪಾಕಿಸ್ತಾನದವರು ಪ್ರೀತಿಸುತ್ತಾರೆ. ಹಲವಾರು ಯುವ ಪಾಕಿಸ್ತಾನಿ ಆಟಗಾರರು ಅವರಂತೆ ಆಟವಾಡಲು ಬಯಸುತ್ತಾರೆ. ಅವರು ಈ ಬಾರಿಯ ಏಷ್ಯಾಕಪ್‍ನ್ನು ಆಡದೇ ಇದ್ದರು ಅವರ ಅಭಿಮಾನಿಗಳು ಭಾರತ ತಂಡ ಆಡುವ ಸಮಯದಲ್ಲಿ ಕೊಹ್ಲಿ ಎಂದು ಕೊಗುತ್ತಿದ್ದರು. ಈ ಬಾರಿಯ ವಿಶ್ವಕಪ್‍ನಲ್ಲಿ ಕೊಹ್ಲಿ ಅವರು ಭಾರತ ತಂಡಕ್ಕೆ ಬಹುದೊಡ್ಡ ವರದಾನವಾಗಲಿದ್ದಾರೆ” ಎಂದು ಹೇಳಿದರು.

ಇದೇ ಕಾರ್ಯಕ್ರಮದಲ್ಲಿ ಕೊಹ್ಲಿಯ ಬಗ್ಗೆ ಮಾತನಾಡಿದ ಕ್ರಿಕೆಟ್‍ನ ದಂತಕಥೆ ವಿವಿಯನ್ ರಿಚಡ್ರ್ಸ್ ಅವರು, ನಾನು ಯಾವಾಗಲೂ ಭಾರತೀಯ ಆಟಗಾರರನ್ನು ಇಷ್ಟಪಡುತ್ತೇನೆ. ಕೊಹ್ಲಿ ಒಬ್ಬ ಅತ್ಯುತ್ತಮ ಆಟಗಾರ ಕೊಹ್ಲಿಯ ಅಕ್ರಮಕಾರಿ ಆಟವನ್ನು ಕೆಲವರು ತಪ್ಪಾಗಿ ಅರ್ಥ ಮಾಡಿಕೊಳ್ಳುತ್ತಾರೆ ಎಂದು ಹೇಳಿದ್ದಾರೆ.